དེར་བརྟེན།བོད་ལ་སྔར་ནས་མེད་པའི་དངོས་པོ་ཞིག་གི་ཐ་སྙད་བོད་སྐད་དུ་སྒྱུར་སྐབས་ངེས་པར་དུ་གང་ལ་གང་འཚམ་གྱི་ཐབས་སྤྱོད་པ་ལས་ཨ་ན་ཨུ་ཚུགས་ཀྱིས་དོན་སྒྱུར་ཁོ་ན་བྱས་ཚེ་དོན་སྒྱུར་བྱས་པ་ཙམ་ལས་དངོས་སུ་ཁྱབ་སྤེལ་གཏོང་དཀའ་ཞིང་།ལྷག་དོན་དུ་སྒྲ་སྒྱུར་བྱས་ཟིན་ནས་རང་སྐད་དུ་བདེ་བླག་ངང་སྤྱོད་པའི་ཐ་སྙད་འགའ་བཙན་གྱིས་དོན་སྒྱུར་བྱེད་པ་ནི་དེ་བས་མི་འཐད་དེ།ས་པཎ་མཆོག་གིསསྔོན་ཆད་གཞན་དུ་མི་གྲགས་ཀྱང་།།མཁས་པ་རྣམས་ཀྱིས་ངོ་འཕྲོད་པའི།།བརྡ་ནི་རྗེས་གྲུབ་ཉིད་ཡིན་ཏེ།།རྒྱུ་མཚན་དག་ལ་ལྟོས་ཕྱིར་རོ།།ཞེས་གསུངས་དོན།མཁས་པ་རྣམས་ཀྱིས་སྔོན་ཆད་མ་གྲགས་པའི་དོན་འགའ་ཞིག་ལ་འདྲ་འབྲེལ་ཅི་རིགས་ཀྱི་སྒོ་ནས་རྗེས་གྲུབ་ཀྱི་བརྡ་གསར་པ་སྦྱོར་བར་འོས་པར་གསུངས་པ་ལས་སྔོན་དུ་གྲགས་ཟིན་པ་ལ་བསྐྱར་དུ་བརྡ་སྦྱོར་བའི་བགྱི་བ་བསྩལ་མེད་པ་ཤེས་ཐུབ།